b'\n_START_ARTICLE_\nAnton Gregor\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je najprej obiskoval v rojstnem kraju in nadaljeval v Gorici, kjer je obiskoval tudi nem\xc5\xa1ko gimnazijo ter bogoslovje. V duhovnika je bil posve\xc4\x8den 10. januarja 1875. Od 20. avgusta do konca oktobra 1875 je deloval kot pomo\xc5\xbeni duhovnik pri romarski cerkvi na otoku Barbana v grade\xc5\xa1ki laguni. Od 4. novembra 1875 je nadaljeval \xc5\xa1tudij na dunajskem Augustineumu, kjer je 17. januarja 1879 promoviral za doktorja teologije. Po vrnitvi v Gorico je predaval filozofijo na gori\xc5\xa1kem bogoslovju in bil hkrati kaplan pri cerkvi Sv. Ignacija. Oktobra 1880 je postal suplent, 1. julija 1881 pa profesor dogmatike na gori\xc5\xa1kem bogoslovju. V politi\xc4\x8dno \xc5\xbeivljenje je stopil leta 1880, ko se je vklju\xc4\x8dil v politi\xc4\x8dno dru\xc5\xa1tvo Sloga, spomladi 1882 pa prevzel upravo in jeseni \xc5\xa1e uredni\xc5\xa1tvo dru\xc5\xa1tvenega glasila So\xc4\x8da. Leta 1885 je bil v kuriji veleposestva prvi\xc4\x8d izvoljen v gori\xc5\xa1ki de\xc5\xbeelni zbor.'